FI Euroopan unionin virallinen lehti C 204/20

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2007/C 204/15)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

TIIVISTELMÄ

NEUVOSTON ASETUS (EY) N:o 510/2006

”CASATELLA TREVIGIANA”

CE N.: IT/PDO/005/0348/02.06.2004

SAN ( X ) SMM ( )

Tämä tiedotustarkoituksiin laadittu yhteenveto sisältää tärkeimmät tiedot eritelmän pääkohdista.

1. Jäsenvaltion toimivaltainen viranomainen:

Nimi: Ministero delle Politiche agricole, alimentari e forestali Osoite: Via XX Settembre n. 20 I-00187 Roma Puhelin: (39) 06 481 99 68 Fax (39) 06 42 01 31 26 Sähköposti: qualita@politicheagricole.it

2. Ryhmittymä:

Nimi: Consorzio per la tutela del formaggio Casatella Trevigiana Osoite: V.le Sante Biasuzzi, 20 I-31038 Paese (TV) Puhelin: (39) 0422 95 14 80 Fax (39) 0422 95 14 80 Sähköposti: info@casatella.it Kokoonpano: Tuottaja/jalostaja ( X ) muu ( )

3. Tuotelaji:

Luokka 1.3 — Juustot

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1. Nimi: ”Casatella Trevigiana”

4.2. Kuvaus: Pehmeä juusto, joka on saatu yksinomaan friisiläisrotuun sekä Pezzata Rossa- ja Bruna-rotuihin kuuluvien lehmien täysmaidosta ja jonka aistinvaraisesti havaittavat ominaisuudet ovat kulutukseen saatettaessa seuraavat: pehmeä, kiiltävä, lievästi kermainen ja suussasulava juustomassa, jonka väri vaihtelee maidonvalkoisesta kermanvaaleaan; pienet reiät ovat sallittuja. Juustomassan koostumuksen vuoksi Casatella Trevigiana -juustoa ei voida luokitella ”levitettäviin” juustoihin eikä kermajuustoihin.

Kuori puuttuu tai on tuskin havaittavissa, muoto on perinteisen lieriömäinen.

Hento, maitoinen ja tuore tuoksu.

Mieto maidolle ominainen maku, lievästi hapan sivumaku.

Kemialliset ominaisuudet

— : Kosteuspitoisuus : 53–60 % — : Rasvapitoisuus : 18-25 % raakapainosta — : Valkuaispitoisuus : > 12 % raakapainosta

Fyysiset ominaisuudet

— : Muoto : Lieriömäinen — : Paino : Suuri tahko: 1,8–2,2 kg Pieni tahko: 0,25–0,70 kg — : Halkaisija : Suuri tahko: 18–22 cm Pieni tahko: 8–12 cm — : Pohja : Suuri tahko: 5–8 cm Pieni tahko: 4–6 cm

4.3. Maantieteellinen alue: Casatella Trevigiana -juuston tuotannossa käytettävä maito on peräisin Trevison provinssia vastaavalla maantieteellisellä alueella sijaitsevilta tiloilta, ja juuston valmistus, kypsytys ja pakkaus on toteutettava samalla alueella.

4.4. Alkuperätodisteet: Kutakin tuotantomenettelyn vaihetta on valvottava, ja kaikista tulevista ja lähtevistä tuotteista (input ja output) on laadittava asiakirjat. Tällä tavoin sekä merkitsemällä kasvattajat, meijerit ja pakkaajat ja tuotteiden määrät valvontaviranomaisen asianmukaisesti ylläpitämiin luetteloihin varmistetaan tuotteen alkuperä ja jäljitettävyys. Valvontaelin valvoo tuotantoeritelmän ja siihen liittyvän valvontasuunnitelman määräysten mukaisesti kaikkien rekistereihin merkittyjen fyysisten henkilöiden ja oikeushenkilöiden toimintaa.

4.5. Valmistusmenetelmä: Eritelmässä määrätään muun muassa, että maidon tuotannon sekä sen jalostuksen on kokonaisuudessaan tapahduttava 4.3 kohdassa ilmoitetulla maantieteellisellä alueella.

Casatella Trevigiana -juuston tuotantoon tarkoitettua maitoa tuottaville lehmille syötettävän rehun on muodostuttava vähintään 90-prosenttisesti 4.3 kohdassa tarkoitetulta maantieteelliseltä alueelta peräisin olevasta rehusta. Lisäksi seuraavien, tuotantoalueelle epätyypillisten rehujen käyttö on kiellettyä: rehujuurikas, hedelmät ja sitrushedelmien ja oliivien jalostuksesta syntyvät jätteet, esparsetti ja punanätkin, kokonaiset vihannekset tai artisokan, kukkakaalin, nauriin ja tomaatin jalostuksesta syntyvät jätteet.

Lypsylehmien ruokinnassa vähintään 60 prosenttia päivittäisestä kuiva-aineesta on saatava rehuista.

Jalostuksen alkaessa maidon rasvapitoisuuden on oltava yli 3,2 prosenttia. Maito ei saa sisältää säilöntäaineita, ja ternimaidon tai sairaista nautaeläimistä saadun maidon käyttö on kielletty. Maito on säilytettävä maatilalla jäähdytettynä. Juustonvalmistus on kaikissa tapauksissa aloitettava viimeistään 48 tunnin kuluttua lypsämisestä.

Sallitaan maidon pastörointi 70–75 °C:ssa 15–25 sekunnin ajan. Maidon jalostusvaiheet ovat seuraavat: kuumennus (juoksettumislämpötila 34–40 °C); hapattaminen (lisäämällä 4.3 kohdassa tarkoitetulta tuotantoalueelta peräisin olevaa maitohapatetta); juoksetus (lisäämällä neste- ja tai jauhemuodossa olevaa naudan juoksetetta. Juoksettumisaika on 15–40 minuuttia); juustomassan ensimmäinen rikkominen (juustomassa leikataan ristikkäin); lepo (lepoaika on 45–55 minuuttia, jotta varmistetaan heran mahdollisimman täydellinen poistaminen); juustomassan toinen rikkominen (koko juustomassa rikotaan siten, että tulokseksi saadaan saksanpähkinän suuruisia rakeita); sekoittaminen, rakeiden kokoaminen massaksi ja höyrytys (massaa sekoitetaan 7–13 minuuttia siivilöinnin helpottamiseksi. Tämän jälkeen seuraa juustomassan erottaminen ja pakkaaminen lieriönmuotoisiin rei'itettyihin muotteihin. Muotit viedään höyryttämöön ajaksi, joka vaihtelee valitun muodon mukaan. Höyryttämön lämpötila on 25–40 °C); suolaus (joko merisuolaliuoksella, jonka tiheys on 16–20 Baumén asteikolla mitattuna ja lämpötila 4–12 °C, tai kuivasuolaus juuston pinnalle ripoteltavalla merisuolalla tai höyrykattilassa lisäämällä merisuolaa 0,8–1,2 %); kypsytys (kellarissa 2–8 °C:ssa 4–8 päivää muoteissa, joita on käännettävä vähintään joka toinen päivä).

Casatella Trevigiana -juusto on saatettava kulutukseen pakattuna. Ottaen huomioon pehmeän Casatella Trevigiana -juuston nopea pilaantuvuus ja herkkyys, pakkaamattoman tuotteen pitkät kuljetukset voisivat vahingoittaa sen aistinvaraisia ja kemiallis-fyysisiä ominaisuuksia ja muuttaa erityisesti kypsymisaikaa ja -tapaa.

Tuotteelle ominaisten laatuominaisuuksien säilymisen takaamiseksi tuote onkin tarpeen pakata nopeasti.

Tuote on pakattava tuotantoalueella tuotteen erityisominaisuuksien, jäljitettävyyden ja valvonnan varmistamiseksi sekä tuotteen kemiallisten, fyysisten ja aistinvaraisten ominaisuuksien säilyttämiseksi muuttumattomina.

4.6. Yhteys maantieteelliseen alkuperään: Casatella Trevigiana -juuston erityispiirteet ja laatuominaisuudet ovat tiiviisti sidoksissa sen alkuperään paikallisena maaseudun kotitaloustuotteena sekä käsiteollisen juustonvalmistustekniikan kehittymiseen ja tuotantopaikalle ominaisiin bakteerikantoihin. Casatella Trevigiana -juuston laatu ja erityisominaisuudet ovat erityisen selvästi johdettavissa maidon paikallisen mikrobikasvuston ominaisuuksista sekä juustonvalmistuksen lämpötiloista ja vaiheista, joissa käytetään tarkoin valikoituneita lajeja, kantoja ja konsentraatioita.

Viimeaikaiset tutkimukset todistavatkin, että tuotantoalueelle vuosien saatossa valikoitunut mikrobikasvusto sisältää termofiilisten streptokokkien eri kantoja, joiden ominaisuudet ja aineenvaihdunta ovat olennaisen tärkeitä paitsi hapatuksessa myös tuotteen aistinvaraisten ominaisuuksien, kuten kypsän juustomassan lievästi happaman maun, muodostumisessa. Myös termofiilisten, voimakkaasti proteolyyttisten maitohappobakteerien esiintyminen, vaikkakin vähäisemmässä määrin, takaa kaseiinien pilkkoutumisen tuottaen molekyylejä tai niiden lähtöaineita, jotka määrittävät juuston koostumuksen, kypsymisen ja maun — ainutlaatuiset ominaisuudet, joita ei voida jäljitellä tuotantoalueen ulkopuolella. Tämän tyypillisen trevisolaisen juuston alkuperä ja esiintyminen on sidoksissa kotitalouksien perinteiseen juustonvalmistustaitoon. Juustonvalmistustekniikka perustui suulliseen perinteeseen ja hyvin yksinkertaisiin menetelmiin. Tuotteen alkuperä on trevisolaisissa juustonvalmistusperinteissä, jotka vuonna 1962 luokiteltiin ”vanhoiksi” perinteiksi.

Casatellan trevisolaisesta alkuperästä on olemassa monia kirjallisia todisteita.

4.7. Valvontaelin:

Nimi: CSQA Srl Certificazioni Osoite: Via S. Gaetano, 74 — Thiene (VI) Puhelin: (39) 0445 36 60 94 Fax (39) 0445 38 26 72 Sähköposti: f.broggiato@csqa.it

Valvontaelin täyttää standardin EN 45011 vaatimukset.

4.8. Merkintä: Casatella Trevigiana -juustoon kiinnitetään jäljempänä kuvattu merkki. Merkin yläosassa on pyöreällä, kolmen eri vihreän sävyisellä taustalla valkoinen C-kirjain; alaosassa on edellä mainitun pyöreän merkin alle keskitetty sinisellä kirjoitettu maininta ”Casatella Trevigiana”. Maininnan kirjasintyyppi on Carleton, ja sana ”Casatella” on kirjoitettu puolet suuremmalla kirjasinkoolla kuin sen alapuolella ja hieman oikealla oleva sana ”Trevigiana”. Vasemmalla on kolmella rivillä vihreällä kirjoitettu maininta ”Denominazione d'Origine Protetta”.

Maininta ”Denominazione d'Origine Protetta” voidaan korvata lyhenteellä ”DOP”.

Merkin ylä- ja alaosan välisiä suhteita ei saa muuttaa, ja ne on esitetty jäljempänä olevassa kuvassa. Merkin tekniset yksityiskohdat on esitetty tuotantoeritelmässä.

Merkki on kiinnitettävä juuston suojakääreeseen, joka on valmistettu elintarvikkeiden pakkauksia koskevien oikeudellisten vaatimusten mukaisesta materiaalista.

Suojakääreessä ei voi olla mainostavia tai harhaanjohtavia mainintoja.

Merkkiä voidaan käyttää mainoksissa ja myynninedistämismateriaalissa.

Merkin mittasuhteiden on oltava oikeassa suhteessa pakkauksen mittoihin nähden seuraavan säännön mukaisesti: sanan ”Casatella” kokonaisleveyden on oltava vähintään 80 % pakkauksen halkaisijasta.

Juustoon itseensä ei voida sen tyypin vuoksi suoraan liittää mitään merkintöjä.

Edellä kuvaillun logon ja maininnan sisältävän pakkauksen käyttö on pakollista.

(1) EUVL L 93, 31.3.2006, s. 12.